CELEX: 32019D2002
Language: lt
Date: 2019-11-28 00:00:00
Title: Komisijos įgyvendinimo sprendimas (ES, Euratomas) 2019/2002 2019 m. lapkričio 28 d. dėl leidimo Bulgarijai iki 2023 m. pabaigos ir toliau naudoti tam tikrus apytikrius apskaičiavimus su tarptautiniu keleivių vežimu susijusių nuosavų išteklių iš PVM bazei apskaičiuoti (pranešta dokumentu Nr. C(2019) 8590) (Tekstas autentiškas tik bulgarų kalba)

2.12.2019   
               
               
                  LT
               
               
                  Europos Sąjungos oficialusis leidinys
               
               
                  L 310/50
               
            
         KOMISIJOS ĮGYVENDINIMO SPRENDIMAS (ES, Euratomas) 2019/2002
         2019 m. lapkričio 28 d.
         dėl leidimo Bulgarijai iki 2023 m. pabaigos ir toliau naudoti tam tikrus apytikrius apskaičiavimus su tarptautiniu keleivių vežimu susijusių nuosavų išteklių iš PVM bazei apskaičiuoti
         
            
               (pranešta dokumentu Nr. C(2019) 8590)
            
         
         (Tekstas autentiškas tik bulgarų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
         pasikonsultavusi su Nuosavų išteklių patariamuoju komitetu,
         kadangi:
         
                     (1)
                  
                  
                     pagal Tarybos direktyvos 2006/112/EB (2) 390a straipsnį tol, kol nors vienoje iš valstybių narių, kurios 2006 m. gruodžio 31 d. buvo Bendrijos narės, tokie patys sandoriai neapmokestinami, Bulgarija, laikydamasi jos įstojimo dieną joje taikytų sąlygų, gali ir toliau neapmokestinti tos direktyvos X priedo B dalies 10 punkte nurodyto tarptautinio keleivių vežimo. Pagal tą straipsnį į tuos sandorius turi būti atsižvelgta nustatant nuosavų išteklių iš pridėtinės vertės mokesčio (PVM) bazę;
                  
               
                     (2)
                  
                  
                     siekiant apskaičiuoti nuosavų išteklių iš PVM bazę nuo 2009 m. sausio 1 d. iki 2018 m. gruodžio 31 d., Komisijos sprendimu 2010/4/ES, Euratomas (3) Bulgarijai buvo leidžiama tarptautiniam keleivių vežimui, kaip nurodyta Direktyvos 2006/112/EB X priedo B dalies 10 punkte, inter alia, naudoti apytikrius apskaičiavimus;
                  
               
                     (3)
                  
                  
                     2019 m. balandžio 4 d. raštu Bulgarija paprašė Komisijos leisti toliau naudoti tam tikrus apytikrius apskaičiavimus nuosavų išteklių iš PVM bazei apskaičiuoti. Bulgarija negali tiksliai apskaičiuoti tarptautinio keleivių vežimo sandorių, nurodytų Direktyvos 2006/112/EB X priedo B dalies 10 punkte, nuosavų išteklių iš PVM bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu tų sandorių poveikiu Bulgarijos bendrai nuosavų išteklių iš PVM bazei. Bulgarija gali atlikti apskaičiavimus naudodama tos kategorijos sandorių apytikrius apskaičiavimus. Todėl Bulgarijai turėtų būti leista ir toliau naudoti tam tikrus apytikrius apskaičiavimus su tarptautiniu keleivių vežimu susijusių nuosavų išteklių iš PVM bazei apskaičiuoti;
                  
               
                     (4)
                  
                  
                     siekiant skaidrumo ir teisinio tikrumo, tikslinga nustatyti leidimo taikymo trukmę,
                  
               PRIĖMĖ ŠĮ SPRENDIMĄ:
         
            1 straipsnis
            Siekiant apskaičiuoti nuosavų išteklių iš PVM bazę nuo 2019 m. sausio 1 d. iki 2023 m. gruodžio 31 d., Bulgarijai leidžiama tarptautiniam keleivių vežimui, kaip nurodyta Direktyvos 2006/112/EB X priedo B dalies 10 punkte, naudoti apytikrius apskaičiavimus.
         
         
            2 straipsnis
            Šis sprendimas skirtas Bulgarijos Respublikai.
         
         
            Priimta Briuselyje 2019 m. lapkričio 28 d.
            
               
                  Komisijos vardu
               
               Günther OETTINGER
               
                  Komisijos narys
               
            
         
         
            (1)  OL L 155, 1989 6 7, p. 9.
         
            (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
         
            (3)  2009 m. gruodžio 22 d. Komisijos sprendimas 2010/4/ES, Euratomas, kuriuo Bulgarijai leidžiama naudoti ankstesnių nei priešpaskutinių metų statistiką ir tam tikrus apytikrius apskaičiavimus apskaičiuojant PVM nuosavų išteklių bazę (OL L 3, 2010 1 7, p. 17).